Fra næste år bliver befordringsfradraget og -godtgørelsen sænket, oplyser Skat i en pressemeddelelse.

Det er Skatterådet, der beregner satsen hvert år og er kommet frem til, at udgifterne til befordring med bil er faldet.

- Når satserne for 2016 falder, så skyldes det primært, at bilerne kører længere på en liter brændstof, og at benzinpriserne forventes at blive lavere i 2016 end vi forventede for 2015, forklarer rådets formand, Hanne Søgaard Hansen, i pressemeddelelsen.

Læs også : Kun en ud af to store fejl i forskudsopgørelser er nu rettet

Satsændringen betyder, at fradraget sænkes med seks øre per kilometer, så det lander på 1,99 kroner per kilometer.

Der bliver fortsat ikke beregnet fradrag for de første 24 kilometer per dag mellem hjem og arbejde.

For kørsel over 120 kilometer er satsen i dag 1,03 kr. per kilometer, men lander på én krone i 2016.

For pendlere i udkantskommuner, der er omfattet af de særlige regler om forhøjet befordringsfradrag bliver satsen ved kørsel over 120 kilometer dog ikke nedsat.

For kørsel i egen bil sænker Skat også befordringsfradrag med 6 øre – både for de første 20.000 kilometer og kørsel derover.

Sagen kort